בראשית היה "ocean's 11". סרט כיפי משנת 1960 בכיכובם של פרנק סינטרה, דין מרטין, סמי דיוויס ג'וניור ואנג'י דיקנסון. סינטרה גילם את התפקיד הראשי של דני אושן, נוכל חלקלק וכריזמטי שאוסף סביבו צוות במטרה לשדוד קזינו. בשנת 2000 הבמאי סטיבן סודרברג, שהיה אז בשיאו היצירתי והמקצועי אחרי האוסקרים שקיבל על "טראפיק" ו"ארין ברוקוביץ'", החליט שהוא רוצה לעשות גרסא מחודשת לסרט הזה. סודרברג ליהק את ג'ורג' קלוני לתפקיד דני אושן ובנה סביבו חבורה שכללה את מאט דיימון, בראד פיט, ברני מאק, סקוט קאן, קייסי אפלק ואליוט גולד שהפכו לחברים טובים תוך כדי הצילומים. ההצלחה הקופתית האדירה והביקורות המעולות שהסרט קיבל, הולידו 2 המשכונים נוספים שיצאו ב-2004 וב-2007. הם לא היו טובים כמו הסרט המקורי, אבל הם הצליחו מספיק בקופות. בעקבות הריבוט של "מכסחי השדים" וההצלחה חסרת התקדים של "וונדר וומן" ,החליטו באולפני וורנר לעשות ריבוט לסדרת הסרטים המצליחה, כשבתפקידים הראשיים יככבו נשים בלבד. הגיבורה הראשית של הסרט היא דבי אושן (שאותה מגלמת סנדרה בולוק), אחותו של דני אושן המוכר והאהוב. גם לה מסתבר, יש את חיידק הנוכלות המשפחתי שמדגדג מדי פעם בקצות האצבעות. לאחר שהות קצרה בכלא, אושן יוצאת לחופשי. הדבר הראשון שהיא עושה הוא לחבור לחברתה הטובה לו (קייט בלנאשט). ביחד הן אוספות חבורה של מקצועניות (שכוללות את הלנה בונהם-קרטר, מינדי קילינג, שרה פולסון וריהאנה) במטרה לשדוד תערוכה שבה מוצגים תכשיטים יוקרתיים.
הסרט מצליח מאוד בקופות בארה"ב ואפשר להבין למה. בתקופת הקיץ, שבה כל שבוע יוצא סרט עתיר תקציב ואפקטים, אתה צריך לבלוט. "אושן 8" מצליח כי הוא פשוט סרט כיפי. אופציה מצוינת ליומית ביום קיץ שרבי, עם דלי גדול של פופקורן ליד. מה שמאוד אהבתי בו שהוא מצליח למקסם את השוני שלו ולעשות מהלימונים שיש בכל סרט קיץ, לימונדה צוננת וטעימה. הבמאי גארי רוס, שביים את "פלזנטוויל" ו"משחקי הרעב" הראשון לוחץ על דוושת הגז כבר מההתחלה. אין אקספוזיציה, כך שאנחנו נזרקים ישר לתוך הסרט, מכירים את הדמויות ומקבלים את הסיפור (הקצת מופרך יש לומר) במנה הגונה ישר לווריד. מה שמצליח לרתק את הצופים למסך. אני אישית, למרות שזה סרט פופקורן קיצי, הייתי שמח אם היו מלטשים טיפונת את התסריט, נותנים לנו קצת יותר מידע על הדמויות ועל המניעים שלהן ומשפצרים את הדיאלוגים. מקווה שזה ישתפר בסרט הבא, אם יהיה כזה.
מבחינה ויזואלית. הסרט ממשיך את הקו שאפיין את הסרטים הקודמים. תנועות מצלמה מהירות, עריכה תזזיתית ומרובת קאטים ואפקטים, יוקרה שנשפכת על המסך הרחב מכל עבר ומוזיקת ג'אז פאנק קלילה שקשה להישאר אדיש אליה. מה שמשלים את הפאזל הוא הקאסט המגוון, שכמו שכתבתי קודם, הוא על טהרת הרוב הנשי. מי שמובילה אותו היא סנדרה בולוק, שנותנת הופעה קלילה מלאת חן וכריזמה. היא נהנית מכל רגע על המסך ואני נהניתי ביחד איתה. מרוב סרטים בינוניים שכחתי כמה היא שחקנית מצוינת. אפשר לציין לטובה גם את אן הת'אווי, הלנה בונהם-קרטר ושרה פולסון, שמצליחות לגנוב מבולוק את ההצגה כאשר הן מופיעות על המסך. קייט בלאנשט, מינדי קילינג וריהאנה נחמדות ולא יותר מזה.
"אושן 8" - ארצות-הברית 2018. 110 דקות. בימוי: גארי רוס. תסריט: גארי רוס, אוליביה מילך. שחקנים: סנדרה בולוק, קייט בלאנשט, הלנה בונהם-קרטר, אן הת'אווי, מינדי קילינג, ריהאנה, שרה פולסון, אקוופינה, ג'יימס קורדן, אליוט גולד.